
     Republika Hrvatska
     Općinski sud u Sisku	Poslovni broj: P Ob-194/2026-6
Sisak, Trg Ljudevita Posavskog 5 	

U   I M E    R E P U B L I K A   H R V A T S K E
P R E S U D A
	Općinski sud u Sisku,  OIB 74610670107 po sutkinji toga suda Nataši Ljuba-Čobanov u pravnoj stvari tužitelja A. K., OIB: …. iz K., A. Š. 7 kojeg zastupa punomoćnik M. G., odvjetnik iz K. protiv 1. tužene M. F., OIB: … iz K., K. L. 196 i 2. tuženika S. P., OIB: ….  iz K., M. G. 3, nakon zaključene glavne rasprave održane dana 29. rujna 2026. u prisutnosti tužitelja osobno i punomoćnika tužitelja, 1. i 2. tuženika osobno, dana 26. listopada 2026. 
p r e s u d i o   j e
Utvrđuje se da je između tužitelja A. K. iz K., U. A. Š. 7, OIB …, i V.P. iz K., U.A. Š.7, OIB …., postojala izvanbračna zajednica koja je trajala neprekidno od 1991. godine pa sve do smrti V. P., a koja smrt je nastupila dana 19. svibnja 2026.

                                               Obrazloženje

1. Tužbom od 13. kolovoza 2026. tužitelj A. K. ( nastavno: tužitelj) protiv 1. tužene M. F. ( nastavno: 1. tužena) i  2. tuženika S. P. (nastavno: 2. tuženik), koji su potomci i zakonski nasljednici V. P., koji tužitelju nisu niti u ostavinskom postupku osporavali izvanbračno svojstvo, pa traži od suda da se utvrdi postojanje izvanbračne zajednice. U tužbi navodi da ima pravni interes da se utvrdi postojanje takve zajednice kao izvanbračne zajednice zbog ostvarenja prava na obiteljsku mirovinu iza pokojne izvanbračne supruge. Tvrdi da su živjeli zajedno od 1991. do smrti  V. P., a koja smrt je nastupila dana 19. svibnja 2026., te da je ta zajednica bila životna zajednica jer su  živjeli u zajedničkom kućanstvu na istoj adresi  i da je po svim svojim značajkama ta zajednica dvoje ljudi bila identična  bračnoj zajednici. Stoga, tužitelj predlaže da sud donese presudu kojom će se utvrditi da je između njega i sada pokojne supruge postojala izvanbračna zajednica koja je trajala godina sve do smrti izvanbračnog druga.
2.  1. i 2. tuženici u svom odgovoru na tužbu nisu osporavali  činjenice navedene u tužbi niti tužbeni zahtjev tužitelja da se utvrdi postojanje izvanbračne zajednice između tužiteljice i njihove pokojne majke. 
3.  U dokaznom postupku izvršen je uvid u Uvjerenja o prebivalištu PU Sisačko-moslavačke od 12. 8. 2026., Smrtni list MU Kutina od 25. 05. 2026., rješenje o nasljeđivanju javnog bilježnika kao sudskog povjerenika Općinskog suda u Kutini  poslovne oznake O-334/2026 od 15. lipnja 2026., saslušani su svjedoci K. Š., Lj. Č., Z. R.,  te su saslušani tužitelj i 1. tužena.
4. Iz rješenja o nasljeđivanju Javnog bilježnika kao sudskog povjerenika Općinskog suda u Kutini  poslovne oznake O-334/2026 od 15. lipnja 2026. pasivna legitimacija je nedvojbeno utvrđena. Osim toga, utvrđeno je da je tužitelj sudjelovao u ostavinskom postupku iza te ostaviteljice u svojstvu izvanbračnog supruga, te da joj to svojstvo  1. i 2. tuženici kao nasljednici ostaviteljice nisu osporavali. Nasljednicom na osnovu Zakona i ustupa proglašena je 1. tužena.  
 	5. Iz Smrtnog lista  Matičnog ureda  Kutina od 25. 05. 2026. utvrđeno je da je  V. P. umrla dana 19. 5. 2026. u Kutini.
	6. Uvidom u Uvjerenja o prebivalištu PU Sisačko-moslavačke od 12. 8. 2026.     vidi se da su adrese prebivališta tužitelja i V. P. iste od 1987. pa nadalje u kontinuitetu do smrti V. P..
7. Saslušane svjedokinje, tužitelj i 1. tužena suglasno su i sadržajno isto iskazivali te je iz tih iskaza sud saznao da tužitelj nikada nije bio u bračnoj zajednici, dok je V. P. bila u braku koji je razveden prije nego su njih dvoje započeli svoju vezu, da u njihovoj zajednici nisu rođena djeca, da u međuvremenu nisu zasnivali druge zajednice s drugim osobama, da nisu zaključili brak jer su odlučili živjeti u takvoj neformalnoj zajednici, da su živjeli na istoj adresi u kontinuitetu više od 30 godina, da je su zajedno išli u kupovine, izlaske, posjećivali u drugom gradu grob majke od tužitelja zajedno, da su dijelili kućanske poslove, kuhali zajedno, spavali u istom krevetu,  a kada je gospođa pala i slomila kuk, a inače je bolovala od demencije, tužitelj ju je posjećivao u bolnici, a nakon toga u domu u N..  Osim toga, da je tužitelj organizirao sahranu i karmine, je je u obavijest o smrti bio naveden između ostalih kao ožalošćena rodbina. 
8. Tužitelj je u tužbi naveo da je namjerava zatražiti priznavanje prava na obiteljsku mirovinu kao izvanbračni suprug, te je time je u ovom postupku dokazao pravni interes za donošenje presude na utvrđenje, a isto traži odredba čl. 187. Zakona o parničnom postupku (Narodne novine br. 53/91, 91/92, 112/99, 88/01, 117/03, 88/05, 2/07 – Odluka USRH, 84/08, 96/08 – Odluka USRH i 123/08 – ispr., 57/11, 148/11 i 25/13, 89/14, 70/19, 80/22, 114/22 – nastavno ZPP) pa je opravdano donošenje deklaratorne presude.
9. Analizirajući svaki dokaz zasebno kao i sve dokaze u njihovoj ukupnosti sud je zaključio da zahtjev za utvrđenje izvanbračne zajednice osnovan, te ga usvojio. U konkretnom slučaju ima se primijeniti odredba članka 11. Obiteljskog zakona ( Narodne novine br. 103/15,98/2019,47/2020, 49,/23, 156/23, nastavno: ObZ ) kojom je propisano da je izvanbračna zajednica životna zajednica neudane žene i neoženjenog muškarca koja traje najmanje tri godine, a kraće ako je u njoj rođeno zajedničko dijete ili ako je nastavljena sklapanjem braka, te izvanbračna zajednica koja ispunjava te pretpostavke stvara osobne i imovinske učinke kao bračna zajednica te se na nju na odgovarajući način primjenjuju odredbe Obiteljskog zakona o osobnim i imovinskim odnosima bračnih drugova, odnosno odredbe drugih zakona kojima se uređuju odnosi bračnih drugova. 
 10. Iz dokaza s kojim je sud raspolagao u ovom parničnom postupku sud je utvrdio da su tužbeni navodi tužitelja iz tužbe točni i istiniti.
11. Iskaze svjedoka sud je ocijenio kao vjerodostojne jer su svjedoci iskazivali  uvjerljivo,  jasno i nedvosmisleno o činjenicama za koje ih se pitalo, pa je sud zaključio da su činjenice koje je u tužbi naveo tužitelj istinit. Naime, svjedoci su iskazivali suglasno te njihovi iskazi u nijednom dijelu nisu bili međusobno suprotni, niti u suprotnosti s iskazom tužitelja, iskazom 1. tužene i  dokumentacijom koju je tužitelj dostavio sudu. 
12. Dakle, po provedenom dokaznom postupku sud je nedvojbeno utvrdio da su tužitelj i sada pokojna V. P., kao neoženjen muškarac i neudana žena, imali izvanbračnu zajednicu jer je ista trajala više od 3 godine, da u toj zajednici nisu rođena djeca, da je njihova zajednica bila obilježena prisnim odnosima, dijeljenjem,  brigom i zajedništvom, te je imala sve karakteristike kao i bračna, a to znači životnu, ekonomsku i emocionalnu  zajednicu koja se temeljila na međusobnom poštovanju i pomaganju.
13. Izvanbračnu zajednicu karakterizira trajnost životnog zajedništva uz viši stupanj emocionalne i ekonomske povezanosti izvanbračnih partnera koji daleko nadilazi vezu koju imaju osobe koje su u ljubavnoj vezi. Odnos između izvanbračnih partnera, za razliku od osoba koji su u emotivnoj i/ili intimnoj vezi a žive zajedno,  podrazumijeva pristajanje sudionika tog odnosa na sve sastavnice života dvoje ljudi koji su partneri, bile one dobre i ne, na duže vrijeme, čak i da nisu odlučili takvu svoju zajednicu registrirati u matičnom uredu. Upravo takvu zajednicu sud je pronašao kod tužitelja i majke tuženika, zbog čega je treba i utvrditi.
14. Ovakav konačni zaključak sud je stekao temeljem cjelokupnog dokaznog postupka u kojem su svi dokazi upućivali na iste činjenice. Sud nije imao razloga posumnjati u istinitost iskazivanja tužitelja ili svjedoka jer su njihovi iskazi bili uvjerljivi, životno logični i u međusobnoj usklađenosti s drugim materijalnim dokazima s kojima je raspolagao sud, a uostalom niti 1. i 2. tuženici nisu osporavali činjenice na kojima je tužitelj temeljio svoj zahtjev.
15. Stoga je donesena odluka kao u izreci jer je su iz provedenog dokaznog postupka utvrdio postojanje izvanbračne zajednice kako je definira članak 11. Obz-a , te da je ista trajala od 1991. pa  nadalje kontinuirano do smrti izvanbračnog druga 19. svibnja 2026. 
16. Slijedom svega gore navedenog donesena je odluka kao u presudi.
U Sisku 26. listopada 2026. 
        Sutkinja
							       Nataša Ljuba-Čobanov, v.r.   

Uputa o pravnom lijeku:
Protiv ove presude dopuštena je žalba nadležnom Županijskom sudu. Žalba se podnosi putem ovog suda, u tri primjerka,  u roku od 15 dana od dana dostave prijepisa presude.	

1. tužitelju po pun. 

